**Leabhrán Faisnéise d’Iarrthóirí**

Tá an tÚdarás Náisiúnta Míchumais tiomanta do bheartas comhdheise a leanúint. Reáchtálfaidh an tÚdarás Náisiúnta Míchumais an próiseas earcaíochta seo de réir an dea-chleachtais i gcomhair Ceapacháin chun Post sa Státseirbhís agus sa tSeirbhís Phoiblí arna ullmhú ag [an gCoimisiún um Cheapacháin Seirbhíse Poiblí](http://www.cpsa.ie).

An tÚdarás Náisiúnta Míchumais

25 Bóthar Chluaidh

Baile Átha Cliath, D04 E409

[www.nda.ie](http://www.nda.ie/)

Teileafón: (353) 01 608 0400

Teideal an Phoist: Oifigeach Cumarsáide

Grád: Ardoifigeach Feidhmiúcháin (Caighdeánach), Lánaimseartha, Buan

Ag tuairisciú do: Ceann na Rannóige Beartais, Taighde agus Gnóthaí Poiblí

An tÚdarás is Fostóir: An tÚdarás Náisiúnta Míchumais

Láthair: 25 Bóthar Chluaidh, Droichead na Dothra, Baile Átha Cliath, D04 E409

Is é an tÚdarás Náisiúnta Míchumais (ÚNM) an comhlacht reachtúil neamhspleách a sholáthraíonn comhairle fhianaisebhunaithe don Aire Leanaí, Comhionannais, Míchumais, Lánpháirtíochta agus Óige ar bheartas agus cleachtas a bhaineann le daoine a bhfuil míchumas orthu. Sa chleachtas, comhlíonann ÚNM an ról sin trí chomhairle a chur ar oifigigh sa Roinn Leanaí, Comhionannais, Míchumais, Lánpháirtíochta agus Óige, i Ranna eile Rialtais agus i bpríomhghníomhaireachtaí stáit agus trí chomhairle dhíreach a chur ar an Aire.

Áirítear le feidhmeanna reachtúla an Údaráis Náisiúnta Míchumais:

* Gníomhú mar chomhlacht náisiúnta lárnach a chuideoidh leis an Aire i dtaca le comhordú agus forbairt an bheartais míchumais;
* Tionscadail agus gníomhaíochtaí taighde a ghabháil de láimh nó a choimisiúnú, nó comhoibriú iontu, agus cuidiú a thabhairt i dtaca le forbairt faisnéise staidrimh chun pleanáil, soláthar agus monatóireacht a dhéanamh maidir le cláir mhíchumais agus le seirbhísí míchumais;
* Comhairle a chur ar an Aire maidir le caighdeáin le haghaidh cláir mhíchumais agus le seirbhísí míchumais, cóid chleachtais a ullmhú, agus monatóireacht a dhéanamh ar chur chun feidhme na gcaighdeán agus na gcód ina leith sin;
* Monatóireacht a dhéanamh ar fhostú daoine a bhfuil míchumas orthu san earnáil phoiblí in aghaidh na spriocanna atá socraithe sa reachtaíocht.
* Tríd an Lárionad Sármhaitheasa i nDearadh Uilíoch, úsáid an deartha uilíoch a chur chun cinn sa timpeallacht thógtha, i dtáirgí, i seirbhísí agus i dteicneolaíocht faisnéise agus cumarsáide ionas gur féidir le gach duine iad a rochtain, a thuiscint agus a úsáid, beag beann ar a n-aois, a méid, a gcumas nó a míchumas

Tá tuilleadh faisnéise ar fáil ar shuíomh Gréasáin ÚNM ag <http://www.nda.ie> agus ar shuíomh Gréasáin an Lárionaid Sármhaitheasa i nDearadh Uilíoch ag <http://www.universaldesign.ie>

Bunaíodh an Lárionad Sármhaitheasa i nDearadh Uilíoch le héifeacht ón 1 Eanáir 2007 mar chuid de ÚNM de réir na gceanglas san Acht um Míchumas 2005.

# Sainchuntas Poist

Is mian le ÚNM Oifigeach Cumarsáide a cheapadh chun dul isteach sa Rannóg Beartais, Taighde agus Gnóthaí Poiblí chun feidhmeanna gnóthaí poiblí/cumarsáide na heagraíochta a stiúradh. Déanfar an ceapachán ar bhonn buan lánaimseartha. Bunófar painéal freisin chun aon fholúntais sa todhchaí le haghaidh róil mar Oifigeach Cumarsáide laistigh den eagraíocht a líonadh ar bhonn buan, sealadach, páirtaimseartha nó lánaimseartha. Tá sé beartaithe go mbeidh an painéal sin i bhfeidhm ar feadh dhá bhliain ar a laghad ó dháta a bhunaithe. Is féidir go ndéanfar an sealbhóir poist a ath-imlonnú ag leibhéal an Ardoifigigh Feidhmiúcháin chuig réimse eile oibre laistigh den eagraíocht. Tuairisceoidh an sealbhóir poist do Cheann na Rannóige Beartais, Taighde agus Gnóthaí Poiblí nó dá ainmní/hainmní.

Mar Oifigeach Cumarsáide ag a bhfuil díriú ar chumarsáid agus ar ghnóthaí poiblí, éileofar ar an sealbhóir poist, ag obair dó/di faoi threoir Comhairleora Beartais agus Gnóthaí Poiblí Shinsearaigh, forbairt agus cur chun feidhme clár agus gníomhaíochtaí cumarsáide inmheánaí agus seachtraí a stiúradh, de bhreis ar thacú le comhairle beartais a sholáthar san eagraíocht. Oibreoidh an tOifigeach Cumarsáide mar chuid d’fhoireann, agus díriú á leagan ar Phlean Straitéiseach ÚNM agus a phlean oibre bliantúil a sholáthar, agus é/í faoi threoir ag forbairtí ábhartha de réir mar is cuí do shainchúram ÚNM.

Chun an ról seo a chur chun feidhme go rathúil, is gá roinnt príomhchaidreamh a chothú agus a fhorbairt. Áireofar leo sin caidrimh le comhghleacaithe agus le pearsana ó ghníomhaireachtaí éagsúla san earnáil phoiblí agus san earnáil phríobháideach, agus ó eagraíochtaí atá ionadaíoch do dhaoine d’aon aois, d’aon mhéid, a bhfuil aon chumas acu agus a bhfuil aon mhíchumas orthu. Teastaíodh méid mór solúbthachta agus cruthaitheachta.

Mar bhall foirne, beifear ag súil leis go n-oibreoidh sealbhóir an phoist go trasfheidhmiúil chun rannchuidiú go gníomhach le forbairt fhoriomlán ÚNM agus chun páirt ghníomhach a ghlacadh san fhorbairt sin. Táthar ag súil leis freisin go gcuirfidh sé/sí beartais ÚNM chun cinn i gcónaí agus go gcloífidh sé/sí le luachanna ÚNM.

## Príomhdhualgais agus Príomhfhreagrachtaí

Áireofar na nithe seo a leanas leis na príomhdhualgais agus leis na príomhfhreagrachtaí:

* Príomhról a ghlacadh i straitéis cumarsáide ÚNM a fhorbairt agus a chur chun feidhme, lena n-áirítear pleananna gníomhaíochta bliantúla a sholáthar agus meastóireacht a dhéanamh ar an tionchar atá ag gníomhaíochtaí cumarsáide;
* Bainistiú agus formhaoirseacht a dhéanamh ar na suíomhanna Gréasáin éagsúla atá ag an eagraíocht, lena n-áirítear inneachar a ghiniúint, na suíomhanna Gréasáin a bhainistiú ó thaobh comhsheasmhachta de, monatóireacht a dhéanamh ar anailísíocht, agus aghaidh a thabhairt ar aon fhadhbanna a bhaineann leis an dearadh nó leis an eispéireas úsáideora;
* Obair i gcomhar le comhghleacaithe chun a chinntiú go gcomhlíonann na suíomhanna Gréasáin an Treoir maidir le hInrochtaineacht Gréasáin;
* Bainistiú agus formhaoirseacht a dhéanamh ar na cainéil éagsúla meán sóisialta atá ag an eagraíocht, lena n-áirítear inneachar a ghiniúint, monatóireacht a dhéanamh ar anailísíocht, a chinntiú go gcloítear leis an mBeartas maidir leis na Meáin Shóisialta, agus comhairle a thabhairt maidir lena indéanta atá cainéil nua meán sóisialta;
* Caidreamh a fhorbairt agus a bhainistiú le geallsealbhóirí ábhartha, lena n-áirítear Ranna Rialtais, gníomhaireachtaí poiblí, an earnáil míchumais agus comhpháirtithe cumarsáide;
* Bainistiú a dhéanamh ar na tionscadail de chuid ÚNM a bhaineann le feasacht ar mhíchumas a mhúscailt, lena n-áirítear tionscnaimh nua a bhreithniú de réir mar is ábhartha agus is cuí;
* Obair i gcomhar le Comhairleoir(í) Sinsearach(a) ar fheidhm caidrimh phoiblí ÚNM, rud a n-áirítear leis déileáil le ceisteanna ón bpreas agus le hiarrataí agallaimh ón bpreas; preaseisiúintí a ullmhú agus a eisiúint; agus tacú le seoladh príomhfhoilseachán;
* Príomhról a ghlacadh i dtionchar a imirt agus i dtacaíocht a sholáthar chun cineálacha cur chuige cumarsáide atá ar ardchaighdeán agus comhsheasmhach a chinntiú ar fud na heagraíochta agus ina chinntiú go leabaítear treoirlínte stíle agus branda ÚNM;
* An fhoireann cumarsáide a bhainistiú, a spreagadh agus a chumhachtú chun an plean gníomhaíochta bliantúil a chomhlíonadh;
* Tacú le pleanáil agus soláthar a dhéanamh ar imeachtaí seachtracha ÚNM amhail taispeántais, comhdhálacha, cruinnithe agus seimineáir, agus conraitheoirí seachtracha á mbainistiú i gcás gur gá;
* Forbairt agus nuashonrú a dhéanamh ar bheartais agus prótacail atá ábhartha do chumarsáid, lena n-áirítear na meáin shóisialta, príobháideacht agus cosaint sonraí, etc., agus cabhrú leis na beartais agus na prótacail sin a chur chun feidhme;
* Dul i gceannas ar threoir a fhorbairt maidir le hinrochtaineacht na faisnéise agus na n-ardán uile a úsáidtear i gcumarsáidí ÚNM a chinntiú;
* Obair faoi stiúir Comhairleora Beartais Shinsearaigh/Comhairleoirí Beartais Sinsearacha ar athbhreithniú agus anailís a dhéanamh ar bheartais, reachtaíocht agus saincheisteanna atá ábhartha do dhaoine a bhfuil míchumas orthu in Éirinn, ar aon dul leis an sainchúram atá ar ÚNM comhairle beartais a sholáthar; agus
* Tabhairt faoi aon dualgais eile a shannfaidh Ceann an Aonaid nó an bainisteoir líne ó am go ham.

Tabhair faoi deara: Níor cheart na dualgais agus na freagrachtaí atá curtha ar áireamh sa sainchuntas poist seo a mheas a bheith cuimsitheach agus is féidir go gcuirfear dualgais bhreise nó freagrachtaí breise leo nó go n-athrófar iad de réir mar is gá. Is féidir go mbeidh sé riachtanach obair agus taisteal san oíche nó ag an deireadh seachtaine ó am go ham, lena n-áirítear taisteal thar oíche. Táthar ag súil leis go léireoidh an t-iarrthóir rathúil solúbthacht maidir le hé/hí féin a chur ar fáil don obair sin. Bainisteofar aon riachtanais den sórt sin i gcomhréir leis na beartais atá i bhfeidhm ag ÚNM maidir le ragobair/am in ionad.

## Sonraíocht faoin bPearsa

Agus iarratas á dhéanamh acu ar an bpost, moltar go mór d’iarratasóirí a thaispeáint go soiléir conas a chomhlíonann siad na ceanglais bhunriachtanacha agus na hinniúlachtaí seo a leanas. Is féidir go n-áireofar leis an bpróiseas roghnúcháin iarrthóirí a ghearrliostú ar bhonn na faisnéise atá tugtha san fhoirm iarratais. Dá bhrí sin, tá sé le do leas féin cuntas mionsonraithe cruinn a thabhairt ar conas a chomhlíonann do scileanna, do bhuanna pearsanta, do cháilíochtaí agus do thaithí na ceanglais le haghaidh an phoist.

**Ceanglais an Róil**

* Bunchéim onóracha i ndisciplín ábhartha nó a coibhéis; agus
* Taithí oibre trí bliana ar a laghad ag leibhéal cuí i ról atá ábhartha do chumarsáid agus do ghnóthaí poiblí.

Meastar na critéir seo a leanas a bheith **bunriachtanach** le haghaidh an phoist:

* Eolas ar chineálacha éifeachtacha cur chuige i leith cumarsáid inmheánach agus sheachtrach agus ar straitéisí éifeachtacha cumarsáide inmheánaí agus seachtraí chun aschuir ÚNM a chur in iúl go héifeachtach, amhail inneachar suímh Gréasáin agus inneachar meán sóisialta a chruthú agus a bhainistiú, imeachtaí a eagrú, etc;
* Tuiscint nó eolas ar an dea-chleachtas cumarsáide, go háirithe i ndáil le comhairle beartais, agus an cumas chun meastóireacht chriticiúil a dhéanamh ar a éifeachtaí atá straitéisí cumarsáide agus/nó feachtais chumarsáide;
* Taithí ar bhaill foirne a bhainistiú chun spriocanna na heagraíochta a bhaint amach;
* Cumas chun faisnéis agus sonraí a anailísiú agus a chomhshamhlú agus iad a chur i láthair i riocht sothuigthe;
* Taithí ar bhainistíocht geallsealbhóirí agus ar theachtaireachtaí a chur in iúl do spriocphobail dhifriúla;
* Taithí ar imeachtaí a phleanáil nó a bhainistiú chun an tionchar ar bheartais agus ar chleachtais a uasmhéadú;
* Taithí ar thionscadail a bhainistiú, cumas chun obair ar roinnt tionscadal ag an aon am amháin, agus cumas chun dul i dtaithí ar athruithe;
* Sárscileanna TFC agus Béarla, mar aon le mionchruinneas agus inniúlacht i bpríomh-fheidhmchláir a úsáid;
* Fianaise ar chumas chun obair a dhéanamh ar a t(h)ionscnamh féin mar aon le cumas chun obair bhuíne a dhéanamh;

Meastar na critéir seo a leanas a bheith **inmhianaithe** le haghaidh an phoist:

* Taithí ar obair i ról beartais, lena n-áirítear doiciméid faisnéise, aighneachtaí chuig comhairliúcháin náisiúnta agus óráidí a scríobh;
* Dea-thuiscint ar na gnóthaí poiblí agus ar an tírdhreach beartais atá ábhartha don mhíchumas;
* Eolas ar inrochtaineacht i ndáil le hinneachar a chruthú agus le bogearraí a úsáid;
* Taithí ar anailísíocht dhigiteach agus meán sóisialta;
* Taithí ar obair le córais bainistíochta inneachair;
* Taithí nó eolas ar fheachtais chumarsáide a fhorbairt, a chur i ngníomh agus a sholáthar.

De bhreis ar an méid thuas, is leagtha amach thíos atá na Príomhinniúlachtaí le haghaidh feidhmíocht éifeachtach ag an leibhéal seo.

**Inniúlachtaí don ról ag Leibhéal an Ardoifigigh Feidhmiúcháin:**

**Ceannaireacht Foirne**

1. Oibríonn sé/sí leis an bhfoireann chun ardfheidhmíocht a éascú, agus cuspóirí soiléire inghnóthaithe á bhforbairt agus aghaidh á tabhairt ar aon saincheisteanna feidhmíochta má thagann siad chun cinn
2. Soláthraíonn sé/sí faisnéis agus comhairle shoiléir ar ar gá don fhoireann a dhéanamh
3. Féachann sé/sí le modhanna éifeachtacha oibre a fhorbairt agus a chur chun feidhme chun cuspóirí a chomhlíonadh
4. Treoraíonn sé/sí an fhoireann le dea-shampla, agus é/í ag cóitseáil daoine aonair agus ag tacú leo de réir mar is gá
5. Cuireann sé/sí an-tábhacht ar fhorbairt foirne, ar oiliúint agus ar scileanna agus acmhainn na foirne a uasmhéadú
6. Tá sé/sí solúbtha agus toilteanach oiriúnú, agus é/í ag rannchuidiú go dearfach le hathruithe a chur chun feidhme

**Breithiúnas, Anailís agus Cinnteoireacht**

1. Bailíonn agus anailísíonn sé/sí faisnéis ó fhoinsí ábhartha, cibé acu is foinsí airgeadais, foinsí uimhriúla nó foinsí eile iad, agus raon tosca criticiúla á gcur sa mheá aige/aici
2. Cuireann sé/sí aon saincheisteanna leathana, cláir oibre, íogaireachtaí agus impleachtaí gaolmhara san áireamh agus cinntí á ndéanamh aige/aici
3. Úsáideann sé/sí eolas agus taithí roimhe chun cinntí a threorú
4. Baineann sé/sí úsáid as breithiúnas chun cinntí fónta a bhfuil dea-réasúnaíocht taobh thiar díobh a dhéanamh agus seasann sé/sí dóibh siúd
5. Molann sé/sí réitigh chun aghaidh a thabhairt ar fhadhbanna

**Bainistíocht agus Soláthar Torthaí**

1. Glacann sé/sí freagracht agus tá sé/sí cuntasach as cuspóirí comhaontaithe a chomhlíonadh
2. Éiríonn leis/léi raon tionscadal difriúil agus gníomhaíochtaí difriúla oibre a bhainistiú ag an aon am amháin
3. Déanann sé/sí a (h)obair féin agus obair daoine eile a struchtúrú agus a eagrú go héifeachtach
4. Tá sé/sí loighciúil agus pragmatach ó thaobh cur chuige de, agus na torthaí is fearr is féidir á soláthar aige/aici laistigh de na hacmhainní atá ar fáil
5. Tarmligeann sé/sí obair go héifeachtach, agus faisnéis agus fianaise shoiléir á soláthar aige/aici ar ar gá a dhéanamh
6. Sainaithníonn sé/sí go réamhghníomhach réimsí lena bhfeabhsú agus cumann sé/sí moltaí praiticiúla maidir lena gcur chun feidhme
7. Léiríonn sé/sí díograis d’fhorbairtí nua/cleachtais athraitheacha oibre agus féachann sé/sí leis na hathruithe sin a chur chun feidhme go héifeachtach
8. Cuireann sé/sí córais/próisis chuí i bhfeidhm chun seiceáil cháilíochta gach gníomhaíochta agus aschuir a chumasú
9. Díríonn sé/sí go géar ar sheirbhís ardchaighdeáin do chustaiméirí a sholáthar do chustaiméirí inmheánacha agus do chustaiméirí seachtracha araon, agus cuireann sé/sí an díriú sin chun cinn

**Scileanna Idirphearsanta agus Cumarsáide**

1. Déanann sé/sí teagmháil a fhorbairt agus a choinneáil ar bun le comhghleacaithe agus le geallsealbhóirí eile chun cabhrú leis an ról a chomhlíonadh
2. Gníomhaíonn sé/sí mar nasc éifeachtach idir an fhoireann agus an lucht ardbhainistíochta
3. Spreagann sé/sí plé oscailte cuiditheach maidir le saincheisteanna oibre
4. Léiríonn sé/sí diongbháilteacht, agus tacaíocht á gnóthú aige/aici trí fhaisnéis ábhartha a leagan amach agus trí na tairbhí a chur in iúl
5. Caitheann sé/sí le daoine eile go stuama, go tuisceanach, go cúirtéiseach agus go hómósach, fiú amháin in imthosca dúshlánacha
6. Cuireann sé/sí faisnéis i láthair go soiléir, go gonta agus go muiníneach agus cumarsáid ó bhéal agus i scríbhinn á déanamh aige/aici
7. Comhoibríonn sé/sí agus tacaíonn sé/sí le comhghleacaithe spriocanna na heagraíochta a bhaint amach

**Saineolas, Oilteacht agus Féinfhorbairt**

1. Tá tuiscint shoiléir aige/aici ar a ról, a c(h)uspóirí agus a spriocanna féin agus ar ról, cuspóirí agus spriocanna na foirne agus ar conas a thagann siad le hobair an aonaid agus na Roinne/na hEagraíochta agus cuireann sé/sí an tuiscint sin in iúl do dhaoine eile
2. Tá ardleibhéil saineolais agus eolas leathan Earnála Poiblí atá ábhartha dá réimse oibre féin aige/aici
3. Díríonn sé/sí ar fhéinfhorbairt, ag déanamh a d(h)íchill a f(h)eidhmíocht a fheabhsú

**Treallús agus Tiomantas do Luachanna Seirbhíse Poiblí**

1. Féachann sé/sí le hardleibhéal feidhmíochta a bhaint amach, agus méid suntasach fuinnimh á chur isteach aige/aici chun cuspóirí comhaontaithe a bhaint amach
2. Léiríonn sé/sí athléimneacht agus é/í ag déileáil le himthosca dúshlánacha agus le hardéilimh
3. Tá sé/sí iontaofa agus is féidir brath air/uirthi
4. Cinntíonn sé/sí go bhfuil custaiméirí i gcroílár na seirbhísí go léir a sholáthraítear
5. Cloíonn sé/sí le hardchaighdeáin ionracais, eitice agus mhacántachta

# Treoir maidir leis an bPróiseas Roghnúcháin

## Conas Iarratas a Dhéanamh

Ba cheart do gach iarrthóir an fhoirm iarratais a íoslódáil agus a chomhlánú. A luaithe a bheidh an fhoirm iarratais comhlánaithe, seol ar ais í, mar aon le litir chumhdaigh (dhá leathanach ar a mhéad), chuig recruitment@nda.ie

Ba cheart d’iarrthóirí a chur in iúl ina litir chumhdaigh agus ina bhfoirm iarratais freisin an bhfuil spéis acu i ról lánaimseartha agus/nó i ról páirtaimseartha.

Ní ghlacfar le hiarratais tar éis an dáta deiridh,arb é **5pm** am áitiúil **an 7 Eanáir 2025** é.

Nílimid in ann glacadh le hiarratais chóipe crua a chuirtear isteach leis an bpost. Ní mór iarratais a bheith curtha isteach le ríomhphost chun go mbreithneofar iad.

Mura mbeidh admháil á rá go bhfuarthas an t-iarratas uait faighte agat laistigh de 24 uair an chloig tar éis an t-iarratas a dhéanamh, déan teagmháil le [recruitment@nda.ie](file:///C%3A%5CUsers%5Coreillysm%5CAppData%5CLocal%5CMicrosoft%5CWindows%5CINetCache%5CIE%5CDB228211%5Crecruitment%40nda.ie).

Is faoi gach iarratasóir atá sé a chinntiú go bhfaighidh sé/sí an chumarsáid ar fad ó ÚNM. Moltar d’iarrthóirí a ríomhphoist a sheiceáil ar bhonn tráthrialta ar fud an chomórtais agus a chinntiú freisin go seiceálfaidh siad fillteáin dramhaíola/turscair toisc go bhféadfadh go scagfaí ríomhphoist go mícheart.

Ní ghlacann ÚNM le haon fhreagracht as teachtaireachtaí nach bhfuil faighte ná léite ag iarratasóir.

Is fostóir comhdheiseanna é ÚNM. Chuirfí fáilte ar leith roimh iarratais ó dhaoine a bhfuil míchumas orthu. Is féidir socruithe réasúnacha a chur i bhfeidhm.

## An Próiseas Roghnúcháin

Is féidir go mbeidh an méid seo a leanas i gceist leis an bPróiseas Roghnúcháin:

* Iarratas a chur isteach (Foirm iarratais agus litir chumhdaigh)
* Iarrthóirí a ghearrliostú ar bhonn na faisnéise atá ina n-iarratas
* Agallamh tosaigh/réamhagallamh
* Láithreoireacht nó aon trialacha nó aon chleachtaí eile a mheasfar a bheith cuí
* Agallamh iomaíoch deiridh

### **Gearrliostú**

De ghnáth, is mó an líon iarratas a fhaightear le haghaidh poist ná an líon a theastaíonn chun folúntais reatha agus folúntais amach anseo sa phost sin a líonadh. Fiú amháin i gcás go gcomhlíonfaidh tú ceanglais incháilitheachta an chomórtais, d’fhéadfadh ÚNM a chinneadh nach ngairfí ach líon níos lú iarratasóirí chun agallaimh i gcás nach mbeadh sé praiticiúil agallamh a chur ar gach duine de bharr an lín atá ag déanamh iarratas ar an bpost. Chuige sin, déanann an tÚdarás Náisiúnta Míchumais socrú chun próiseas gearrliostaithe a oibriú chun roghnú a dhéanamh ar ghrúpa daoine a fhreastalóidh ar agallamh, ar daoine iad a mheasfar a bheith ar na daoine is oiriúnaí don phost tar éis na foirmeacha iarratais a scrúdú.

Déanfaidh bord saineolaithe scrúdú ar na foirmeacha iarratais in aghaidh critéir réamhchinntithe atá bunaithe ar riachtanais an phoist. Ní hé sin le rá nach bhfuil na hiarrthóirí eile oiriúnach ná nach bhfuil siad in ann an post a dhéanamh. Ina ionad sin, táthar á rá go meastar go bhfuil roinnt iarrthóirí ann a bhfuil cáilíochtaí níos fearr acu agus/nó go bhfuil taithí níos ábhartha acu, bunaithe ar a n-iarratas. Dá bhrí sin, tá sé le do leas féin cuntas beacht, mionsonraithe agus cruinn ar na cáilíochtaí/an taithí atá agat a thabhairt i d’iarratas.

Is féidir go gcruthófar painéal iarrthóirí rathúla mar thoradh ar na hagallaimh. Is féidir na hiarrthóirí a gheobhaidh áit ar an bpainéal agus a chomhlíonann coinníollacha an phróisis roghnúcháin a bhreithniú le haghaidh folúntais cheadaithe a thiocfaidh chun cinn ina dhiaidh seo le linn thréimhse feidhme an phainéil. Beidh an t-iarrthóir a gheobhaidh an chéad áit ar an bpainéal ar an gcéad iarrthóir a bhreithneofar le haghaidh poist, faoi réir imréitigh shásúla a chomhlíonadh, agus rachfar ar aghaidh ina dhiaidh sin in ord fiúntais.

## Rúndacht

Faoi réir fhorálacha an Achta um Shaoráil Faisnéise 2014, caithfear le hiarratais i modh rúin dhaingin.

## Faisnéis Thábhachtach Eile

Ní bheidh an tÚdarás Náisiúnta Míchumais freagrach as aon chaiteachais a thabhóidh iarrthóirí a aisíoc.

Ní thugann cead isteach duine i gcomórtas, ná cuireadh chun agallaimh, ná fógra faoi thoradh rathúil, le fios gur deimhin le ÚNM go gcomhlíonann an duine lena mbaineann na ceanglais ná nach bhfuil an duine dícháilithe de réir dlí ón bpost a shealbhú. Ní ghabhann aon ráthaíocht leis ach oiread go ndéanfar iarratas an iarratasóra a bhreithniú tuilleadh. Tá sé tábhachtach, dá bhrí sin, go dtugann tú faoi deara gur fútsa atá sé a chinntiú go gcomhlíonann tú na ceanglais incháilitheachta don chomórtas sula bhfreastalóidh tú ar agallamh. Más rud é nach gcomhlíonann tú na ceanglais bhunriachtanacha iontrála sin agus go bhfreastalóidh tú ar agallamh go fóill, beidh tú ag tabhú costas gan ghá.

Sula molfar aon iarrthóir lena c(h)eapadh chuig an bpost seo, déanfaidh ÚNM gach fiosrúchán a mheastar is gá chun oiriúnacht an iarrthóra sin a shuí. Go dtí go mbeidh gach céim den phróiseas earcaíochta curtha i gcrích go hiomlán, ní bheifear in ann cinneadh a dhéanamh agus ní bheifear a mheas ná a thabhairt le tuiscint ach oiread go ndearnadh cinneadh.

I gcás go ndéanfaidh an duine a mholtar lena c(h)eapadh diúltú don cheapachán, nó má scarann sé/sí leis tar éis dó nó di glacadh leis an gceapachán, nó i gcás go dtiocfaidh folúntas breise chun cinn, féadfaidh ÚNM, dá rogha féin, duine eile a roghnú agus a mholadh lena c(h)eapadh bunaithe ar thoradh an chomórtais roghnúcháin seo.

## Cearta Iarrthóirí – Nósanna Imeachta Athbhreithniúcháin i dtaca leis an bPróiseas Roghnúcháin

Déanfaidh ÚNM iarrataí ar athbhreithniú a bhreithniú de réir fhorálacha na gcód cleachtais arna bhfoilsiú ag an gCoimisiún um Cheapacháin Seirbhíse Poiblí. Tá na Cóid Chleachtais ar fáil ar shuíomh Gréasáin [an Choimisiúin um Cheapacháin Seirbhíse Poiblí](http://www.cpsa.ie).

I gcás go mbeidh iarrthóir míshásta le gníomh nó cinneadh a rinneadh i dtaca lena (h)iarratas, féadfaidh sé/sí aiseolas a iarraidh. Déanfaidh Rannóg Seirbhísí Corparáideacha ÚNM athbhreithniú tosaigh go hinmheánach ar cén fáth ar measadh a (h)iarratas a bheith neamhrathúil. Seolfar an toradh ar an athbhreithniú sin chuig an iarrthóir i scríbhinn.

* Chun athbhreithniú tosaigh a iarraidh, ní mór d’iarrthóir scríobh chuig ÚNM laistigh de chúig lá oibre ó fhógra a fháil i dtaobh an chinnidh ar a (h)iarratas. Déanfaidh ÚNM an t-athbhreithniú tosaigh gan mhoill. Más rud é go bhfuil an t-iarrthóir míshásta leis an toradh, féadfaidh sé/sí dul i muinín na nósanna imeachta foirmiúla laistigh de dhá lá oibre ó fhógra a fháil i dtaobh an toraidh ar an athbhreithniú tosaigh.
* Beidh an t-eadránaí cinntí ina d(h)uine nach raibh baint aige/aici leis an bpróiseas roghnúcháin agus déanfaidh sé/sí breith a thabhairt faoi iarrataí ar athbhreithniú. Is cinneadh críochnaitheach a bheidh i gcinneadh an eadránaí cinntí i ndáil le hábhair den sórt sin.

## Na Dualgais ar Iarrthóirí

Ba cheart d’iarrthóirí a thabhairt faoi deara go ndícháileofaí iad dá dtabharfadh siad faoi chanbhasáil agus nach mbeadh siad curtha san áireamh sa phróiseas dá bharr.

## Ní ceadmhach d’iarrthóirí

* Faisnéis bhréagach a chur ar fáil go feasach nó go místuama;
* Aon duine a chanbhasáil, trí aslú nó gan aslú;
* Cur isteach ar an bpróiseas nó cur as dó ar bhealach ar bith;
* Ní ceadmhach do thríú páirtí iarrthóir a phearsanú ag céim ar bith den phróiseas;
* Aon duine a sháraíonn na forálacha thuas nó a chabhraíonn le duine eile na forálacha thuas a shárú, beidh sé ciontach i gcion. Tá duine a fhaightear ciontach i gcion faoi dhliteanas fíneáil a íoc agus/nó príosúnachta.

Ina theannta sin, i gcás go raibh nó go bhfuil duine a ciontaíodh i gcion ina (h)iarrthóir ag próiseas earcaíochta, ansin:

* I gcás nár ceapadh é/í chuig post, dícháileofar é/í mar iarrthóir;
* I gcás gur ceapadh é/í tar éis an phróisis earcaíochta atá i gceist, forghéillfidh sé/sí an ceapachán sin.

## Critéir shonracha iarrthóirí

Chun go dtairgfear ceapachán ón bpainéal dóibh, ní mór d’iarrthóirí:

* An t-eolas agus an inniúlacht a bheith acu dualgais an phoist lena mbaineann a chomhlíonadh;
* Bheith oiriúnach ar fhorais phearsantachta;
* Bheith oiriúnach ar gach bealach ábhartha eile dá gceapadh chuig an bpost lena mbaineann agus, má éiríonn leo, ní cheapfar chun an phoist iad:
	+ Mura n-aontaíonn siad tabhairt faoi na dualgais a ghabhann leis an bpost agus glacadh leis na coinníollacha faoina gcomhlíontar na dualgais nó faoina bhféadfadh sé bheith riachtanach na dualgais a chomhlíonadh;
	+ Mura bhfuil siad inniúil agus ar fáil go hiomlán chun tabhairt faoi na dualgais a ghabhann leis an bpost agus mura bhfuil siad lánábalta tabhairt fúthu;
	+ Mura ndeimhnítear iad a bheith feidhmiúil ó thaobh liachta de glacadh leis an gceapachán.

## Iarrthóireacht a mheas a bheith tarraingthe siar

Iarrthóirí nach bhfreastalaíonn ar agallamh nó ar aon tástáil eile de réir mar a éileoidh ÚNM nó nach soláthraíonn, má iarrtar a leithéid air/uirthi, cibé fianaise a éilíonn ÚNM a bhaineann lena n-iarrthóireacht, ní bheidh aon éileamh acu a thuilleadh ar a bheith lena mbreithniú.

# Ceanglas Saoránachta

Ní mór d’iarrthóirí incháilithe:

1. A bheith ina saoránach de chuid an Limistéir Eorpaigh Eacnamaíoch (LEE). Is é atá in LEE Ballstáit an Aontais Eorpaigh mar aon leis an Íoslainn, Lichtinstéin agus an Iorua; nó
2. A bheith ina saoránach de chuid na Ríochta Aontaithe; nó
3. A bheith ina saoránach de chuid na hEilvéise de bhun an chomhaontaithe idir an tAontas Eorpach agus an Eilvéis maidir leis an tsaorghluaiseacht daoine; nó
4. A bheith ina saoránach de chuid tír nach tír LEE í agus a bhfuil víosa Stampa 41 nó víosa Stampa 5 aige/aici

1 Tabhair faoi deara go nglactar le víosa Airteagal 50 CAE, a tháinig in ionad Stampa 4 EUFAM tar éis an Bhreatimeachta, mar choibhéis le Stampa 4.

Chun cáiliú, ní mór d’iarrthóirí bheith incháilithe faoi dháta aon tairisceana poist.

# An tAcht um Chosaint Sonraí, 2018

Nuair a fhaightear d’iarratas, cruthaímid taifead faoi d’ainm agus cuirtear cuid mhór den fhaisnéis phearsanta a sholáthraíonn tú isteach sa taifead sin. Úsáidtear an taifead pearsanta sin chun d’iarrthóireacht a phróiseáil agus mar chuid den phróiseas earcaíochta. Tá faisnéis den sórt sin atá á coinneáil ag ÚNM agus ag an eagraíocht is fostóir faoi réir na gceart agus na n-oibleagáidí a leagtar amach san Acht um Chosaint Sonraí, 2018. Chun tuilleadh faisnéise a fháil faoi conas a dhéanaimid do shonraí pearsanta a choinneáil agus a úsáid, léigh [Beartas Príobháideachta an Údaráis Náisiúnta Míchumais](http://nda.ie/Privacy-Policy/), rud ina dtugtar treoracha faoin gceart atá ag duine chun a t(h)oiliú a tharraingt siar am ar bith.

Chun iarraidh ar rochtain d’ábhar sonraí a dhéanamh faoin Acht um Chosaint Sonraí, 2018, cuir d’iarraidh isteach i scríbhinn chuig: An tOifigeach Cosanta Sonraí, An tÚdarás Náisiúnta Míchumais, 25 Bóthar Chluaidh, Baile Átha Cliath, D04 E409. De rogha air sin, cuir isteach í le ríomhphost chuig dataprotection@nda.ie

Déan cinnte de go dtugann tú a oiread mionsonraí agus is féidir faoi na taifid atá á lorg agat chun cur ar ár gcumas an taifead iomchuí a shainaithint. Baintear míreanna áirithe faisnéise nach bhfuil sonrach do dhuine aonair ar bith as taifid chun críocha ginearálta staidrimh.

# Príomhchoinníollacha Seirbhíse

Cuirfear príomhchoinníollacha seirbhíse i bhfeidhm ar aon dul le gach ceann de na ciorcláin iomchuí/na nósanna iomchuí agus na beartais iomchuí ón rialtas is infheidhme tráth an tsocrúcháin.

## Tuarastal

Is ag an bpointe íosta de Scála Tuarastail Caighdeánach an Ardoifigigh Feidhmiúcháin a bheidh an tuarastal tosaigh. Is mar a leanas atá an scála tuarastail don phost:

An scála pá le héifeacht ón 1 Deireadh Fómhair 2024 d’fhostaithe bunaithe a ceapadh an 6 Aibreán 1995 nó ina dhiaidh agus atá ag íoc ranníocaíocht ÁSPC de ráta Aicme A agus atá ag déanamh ranníocaíocht fostaí i ndáil le sochair aoisliúntais phearsanta (Ranníocaíocht Phearsanta Pinsin):

### **Scála Tuarastail Caighdeánach an Ardoifigigh Feidhmiúcháin (Ranníocaíocht Phearsanta Pinsin)**

€57,122, €58,791, €60,459, €62,124, €63,796, €65,460, €67,129, €69,537¹, €71,939².

An Scála Pá Ranníocaíochta Neamhphearsanta Pinsin le héifeacht ón 1 Deireadh Fómhair 2024 (dóibh siúd a ceapadh roimh an 6 Aibreán 1995):

### **Scála Tuarastail Caighdeánach an Ardoifigigh Feidhmiúcháin**

€54,404, €55,974, €57,541, €59,122, €60,704, €62,299, €63,881, €66,160¹, €68,446².

Féadfar breisíochtaí a íoc faoi réir feidhmíocht shásúil de réir an Bheartais Rialtais. Féadfar breisíochtaí fadseirbhíse a íoc tar éis seirbhís shásúil 3 bliana (LSI-1) agus 6 bliana (LSI-2) ag uasphointe an scála.

Beifear ag tosú ag **an gcéad phointe** den scála. Féadfar go mbeidh téarmaí agus coinníollacha difriúla i bhfeidhm i gcás gur státseirbhíseach nó seirbhíseach poiblí san am i láthair atá sa cheapaí.

## Saoire Bhliantúil

Is é 29 lá an liúntas saoire bliantúla le haghaidh phost an Ardoifigigh Feidhmiúcháin, ag méadú dó go 30 lá tar éis seirbhís cúig bliana.

Tá an liúntas sin faoi réir na gcoinníollacha maidir le saoire bhliantúil a dheonú san earnáil phoiblí agus tá sé bunaithe ar sheachtain cúig lá, gan gnáthlaethanta saoire poiblí a áireamh.

## Uaireanta Oibre

Ní bheidh uaireanta freastail níos lú ná 35 uair an chloig mar uaireanta freastail comhlána sa tseachtain. Beidh do ghnáthuaireanta oibre ó 9am go 5pm ó Luan go hAoine. Oibríonn ÚNM beartas um obair chumaisc, rud lena n-éilítear ar fhostaithe a bheith ar an láthair dhá lá sa tseachtain ar a laghad. Beidh an ceanglas sin ag brath ar riachtanais an róil agus beidh sé éagsúil ó am go chéile. Comhaontaítear mionsonraí an tsocraithe sin go háitiúil le do bhainisteoir líne.

## Tréimhsí Sosa

Beidh feidhm ag téarmaí an Achta um Eagrú Ama Oibre, 1997, maidir leis an gceapachán seo.

## Áit oibre

Tá an tÚdarás Náisiúnta Míchumais lonnaithe faoi láthair ag 25 Bóthar Chluaidh, Baile Átha Cliath, D04 E409.

## Tionacht

Is post lánaimseartha é seo. Ceanglófar ort dul faoi thréimhse phromhaidh.

## Saoire Bhreoiteachta

Íocfar pá le linn neamhláithreacht bhreoiteachta de réir fhorálacha na Rialachán um Shaoire Bhreoiteachta na Seirbhíse Poiblí.

## ÁSPC

Beidh ar oifigigh atá ag íoc ÁSPC de ráta Aicme A sainordú a shíniú lena dtabharfar údarás don Roinn Coimirce Sóisialaí sochair ar bith atá dlite faoi na hAchtanna Leasa Shóisialaigh a íoc go díreach le ÚNM. Beidh íocaíocht le linn na breoiteachta faoi réir na héilimh riachtanacha a bheith á ndéanamh ag an oifigeach ar shochar árachais shóisialta don Roinn Coimirce Sóisialaí laistigh den teorainn riachtanach ama.

## Fostaíocht Sheachtrach

Ní fhéadfaidh na ceapaithe chuig poist lánaimseartha dul i mbun cleachtadh príobháideach ná a bheith bainteach le haon ghnó seachtrach a chuirfeadh isteach ar chomhlíonadh na ndualgas oifigiúil.

## Aoisliúntas agus scor

Tairgfear don iarrthóir rathúil téarmaí pinsin seirbhíse poiblí agus coinníollacha aoise scoir de réir socruithe pinsin in ÚNM ar bhonn stádas an cheapaí rathúil:

1. De ghnáth, beidh duine nach bhfuil aon stair inphinsin Seirbhíse Poiblí aige/aici sna 26 seachtaine roimh cheapachán ina c(h)omhalta den Scéim Pinsean Seirbhíse Poiblí Aonair (Scéim Aonair), a tosaíodh le héifeacht ón 1 Eanáir 2013 [tagraítear di in alt 10 den Acht um Pinsin na Seirbhíse Poiblí (Scéim Aonair agus Forálacha Eile), 2012];
2. Aon duine a bhí ina c(h)omhalta de “scéim pinsean seirbhíse poiblí a bhí ann cheana” mar a fhorléirítear leis an Acht um Pinsin na Seirbhíse Poiblí (Scéim Aonair agus Forálacha Eile), 2012, agus nach gcáilíonn le haghaidh comhaltas den Scéim Aonair, beidh téarmaí caighdeánacha pinsean seirbhíse poiblí aige/aici a bheidh ag teacht le stádas iontrálaí nua nó le stádas nach stádas iontrálaí nua chun críocha an Achta um Aoisliúntas na Seirbhíse Poiblí (Forálacha Ilghnéitheacha), 2004.

## Stádas an cheapaí chun críocha aoisliúntais

Éileofar ar cheapaithe a stair iomlán seirbhíse poiblí a nochtadh. Tabharfar mionsonraí faoi na forálacha aoisliúntais cuí tar éis stádas an cheapaí a chinneadh. Ba cheart na pointí seo a leanas a thabhairt faoi deara:

## Fabhrú Pinsin

Beidh feidhm ag teorainn 40 bliain leis an tseirbhís iomlán is féidir a áireamh i gcomhair pinsin i gcás go raibh duine ina c(h)omhalta de níos mó ná scéim pinsean seirbhíse poiblí amháin atá ann cheana. Tháinig an teorainn 40 bliain sin dá bhforáiltear san Acht um Pinsin na Seirbhíse Poiblí (Scéim Aonair agus Forálacha Eile), 2012, in éifeacht an 28 Iúil 2012. **Is féidir go mbeidh impleachtaí pinsin aige sin ar cheapaí ar bith a bhfuil cearta pinsin gnóthaithe aige/aici i bpost sa tseirbhís phoiblí roimhe seo.**

## Laghdú Pinsin

Leis an Acht um Pinsin na Seirbhíse Poiblí (Scéim Aonair agus Forálacha Eile), 2012, leathnaíodh laghdú pinsin chun go mbeadh pinsean seirbhíse poiblí aon duine atá ar scor faoi dhliteanas i leith laghdú ar é/í a bheith ag dul i mbun fostaíocht seirbhíse poiblí an athuair, fiú i gcás go bhfuil an fhostaíocht nua i réimse eile den tseirbhís phoiblí.

Mar sin féin, más rud é go raibh an ceapaí fostaithe roimhe seo sa Státseirbhís agus gur bronnadh pinsean air/uirthi faoi shocruithe luathscoir shaorálaigh (seachas an Scéim Dreasachta Luathscoir (SDLS) nó scéim LSS/SIS de chuid Fheidhmeannacht na Seirbhíse Sláinte, a fhágann nach bhfuil duine incháilithe le haghaidh an chomórtais), scoirfidh teideal chun íoc an phinsin sin le héifeacht ó dháta an athcheapacháin.

## Scéim Luathscoir do Mhúinteoirí: An Roinn Oideachais – Ciorclán 102/2007

Rinne an Roinn Oideachais Scéim Luathscoir do Mhúinteoirí a thabhairt isteach. Tá sé mar choinníoll de chuid na Scéime Luathscoir gurb amhlaidh, seachas sna cásanna a leagtar amach i míreanna 10.2 agus 10.3 den chiorclán iomchuí agus sna cásanna sin amháin, más rud é go nglacann múinteoir le luathscor faoi Shraitheanna 1, 2 nó 3 den scéim sin agus go bhfostaítear é/í in aon cháil i réimse ar bith san earnáil phoiblí, a scoirfear láithreach de phinsean a íoc leis an duine sin faoin scéim. Tosófar arís ar íocaíochtaí pinsin, áfach, nuair a scoirfear den fhostaíocht sin nó ar an lá a shlánóidh an duine 60 bliain d’aois, cibé acu is déanaí, ach nuair a thosófar ar íocaíochtaí pinsin arís, beidh an pinsean bunaithe ar sheirbhís ináirithe iarbhír an duine mar mhúinteoir (i.e., ní chuirfear san áireamh na blianta breise a tugadh roimhe sin nuair a bheidh an íocaíocht pinsin á ríomh).

## Scor de dheasca Easláinte

Tabhair faoi deara: i gcás gur scoir duine ó chomhlacht Státseirbhíse/Seirbhíse Poiblí mar gheall ar easláinte, d’fhéadfaí athbhreithniú a dhéanamh ar phinsean an duine sin ón bhfostaíocht sin de réir na rialacha a bhaineann le scor de bharr easláinte laistigh de scéim pinsean na fostaíochta sin.

## Ranníocaíocht Bhreise Aoisliúntais

Tá an ceapachán seo faoi réir na Ranníocaíochta Breise Aoisliúntais de réir Chuid 4 den Acht um Pá agus Pinsin Seirbhíse Poiblí, 2017. Tá an Ranníocaíocht Bhreise Aoisliúntais le híoc de bhreis ar aon ranníocaíochtaí is iníoctha i ndáil le comhaltas de do phríomhscéim aoisliúntais agus/nó de scéim pinsean céile agus leanaí.

Is iad sin thuas na príomhchoinníollacha seirbhíse agus níl sé beartaithe gur liosta cuimsitheach atá ann de na téarmaí agus de na coinníollacha fostaíochta ar fad a leagfar amach sna conarthaí fostaíochta a chomhaontófar leis na hiarrthóirí rathúla.